b'\n_START_ARTICLE_\nHusband E. Kimmel\n_START_PARAGRAPH_\nHusband Edward Kimmel (26. helmikuuta 1882 Henderson, Kentucky \xe2\x80\x93 14. toukokuuta 1968 Groton, Connecticut) oli yhdysvaltalainen amiraali, joka toimi Yhdysvaltain Tyynenmeren-laivaston komentajana toisen maailmansodan aikana vuonna 1941. H\xc3\xa4net erotettiin Japanin hy\xc3\xb6k\xc3\xa4tty\xc3\xa4 Pearl Harborin laivastotukikohtaan joulukuussa 1941._NEWLINE_Kimmel valmistui Yhdysvaltain laivastoakatemiasta vuonna 1904. Vuonna 1915 h\xc3\xa4net nimitettiin apulaislaivastoministerin\xc3\xa4 toimineen Franklin D. Rooseveltin sotilasadjutantiksi, ja h\xc3\xa4n palveli useilla taistelulaivoilla ensimm\xc3\xa4isen maailmansodan aikana ja sen j\xc3\xa4lkeen. Kimmel yleni vuoteen 1937 menness\xc3\xa4 kontra-amiraaliksi ja toimi muun muassa Tyynenmeren laivaston h\xc3\xa4vitt\xc3\xa4jien komentajana. Helmikuussa 1941 Kimmel nimitettiin Tyynenmeren laivaston komentajaksi amiraali James O. Richardsonin tilalle. Presidentti Roosevelt erotti Richardsonin, koska t\xc3\xa4m\xc3\xa4 vastusti laivaston p\xc3\xa4\xc3\xa4tukikohdan siirt\xc3\xa4mist\xc3\xa4 Kalifornian rannikolta Havaijin Pearl Harboriin, jossa se olisi altis Japanin hy\xc3\xb6kk\xc3\xa4ykselle. Kimmel sen sijaan ei pit\xc3\xa4nyt iskua Havaijille todenn\xc3\xa4k\xc3\xb6isen\xc3\xa4, eik\xc3\xa4 sen vuoksi ryhtynyt Pearl Harborissa erityisiin varotoimiin. H\xc3\xa4n oletti Japanin iskev\xc3\xa4n korkeintaan Wakesaarelle tai Midwaysaarille. Varautumista mahdolliseen vihollisen iskuun hankaloitti my\xc3\xb6s Kimmelin ja Havaijille sijoitettujen maajoukkojen komentajan, kenraaliluutnantti Walter Shortin huonosti sujunut yhteisty\xc3\xb6._NEWLINE_Japanin 7. joulukuuta 1941 Pearl Harboriin tekem\xc3\xa4ss\xc3\xa4 ilmaiskussa Yhdysvallat menetti 18 sotalaivaa, 288 lentokonetta ja yli 2\xc2\xa0400 miest\xc3\xa4. Kimmel erotettiin jo kymmenen p\xc3\xa4iv\xc3\xa4n kuluttua, 17. joulukuuta. Tyynenmeren laivaston uudeksi komentajaksi tuli tilap\xc3\xa4isesti amiraali William S. Pye ja my\xc3\xb6hemmin amiraali Chester W. Nimitz. Pearl Harborin tapahtumia koskeneessa tutkinnassa Kimmelin todettiin syyllistyneen laiminly\xc3\xb6nteihin ja h\xc3\xa4nt\xc3\xa4 uhkasi mahdollisesti jopa sotaoikeuteen joutuminen, mink\xc3\xa4 h\xc3\xa4n kuitenkin v\xc3\xa4ltti pyyt\xc3\xa4m\xc3\xa4ll\xc3\xa4 helmikuun lopussa 1942 eroa laivastosta. Ero my\xc3\xb6nnettiin toukokuussa samana vuonna. Kimmel ty\xc3\xb6skenteli t\xc3\xa4m\xc3\xa4n j\xc3\xa4lkeen sodan loppuun asti Frederick R. Harris -telakkayhti\xc3\xb6lle, joka rakensi kuivatelakoita laivastolle. Erottamisensa yhteydess\xc3\xa4 Kimmel alennettiin nelj\xc3\xa4n t\xc3\xa4hden amiraalista takaisin kontra-amiraaliksi._NEWLINE_Kimmel yritti loppuel\xc3\xa4m\xc3\xa4ns\xc3\xa4 ajan puhdistaa mainettaan, sill\xc3\xa4 h\xc3\xa4nen mielest\xc3\xa4\xc3\xa4n Rooseveltin hallinto oli tehnyt h\xc3\xa4nest\xc3\xa4 syntipukin pelastaakseen omat kasvonsa. Kimmel v\xc3\xa4itti vuonna 1955 julkaistussa el\xc3\xa4m\xc3\xa4kerrassa, ett\xc3\xa4 Roosevelt tiesi etuk\xc3\xa4teen Pearl Harborin iskusta ja uhrasi h\xc3\xa4net. Er\xc3\xa4\xc3\xa4t  sotahistorioitsijat ovat my\xc3\xb6s huomauttaneet, ett\xc3\xa4 Kimmelille ja Shortille ei toimitettu kaikkia tarpeellisia tiedustelutietoja japanilaisten toiminnasta. Yhdysvaltain kongressi hyv\xc3\xa4ksyi vuonna 1999 aloitteen t\xc3\xa4yden amiraalin arvon palauttamisesta Kimmelille postuumisti, mutta yksik\xc3\xa4\xc3\xa4n presidentti ei ole vahvistanut p\xc3\xa4\xc3\xa4t\xc3\xb6st\xc3\xa4.'